CELEX: 52013PC0585
Language: mt
Date: 2013-08-12
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tar-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

|
			
		
		
		52013PC0585
		
			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tar-Rumanija biex tkompli tapplika miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2013/0585 final - 2013/0284 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem
"id-Direttiva dwar il-VAT"), il-Kunsill, li jaġixxi unanimament
fuq proposta mill-Kummissjoni, jista' jawtorizza lil kwalunkwe Stat Membru li
jintroduċi miżuri speċjali għal deroga
mid-dispożizzjonijet ta' din id-Direttiva, sabiex jissimplifika
l-proċedura tal-ġbir tal-VAT jew sabiex jippreveni ċerti tipi
ta' evażjoni jew evitar tat-taxxa.
Permezz ta’ ittra rreġistrata
mal-Kummissjoni fit-13 ta’ Marzu 2013, ir-Rumanija talbet estensjoni tad-deroga
mill-Artikolu 193 tad-Direttiva tal-VAT sabiex tiġi applikata reverse
charge għall-injam u l-prodotti tal-injam. B’konformità
mal-Artikolu 395(2) tad-Direttiva tal-VAT, il-Kummissjoni, permezz ta’
ittra datata 17 ta’ Ġunju 2013, infurmat lill-Istati Membri l-oħra
bit-talba tar-Rumanija. Permezz ta' ittra datata
18 ta' Ġunju 2013, il-Kummissjoni nnotifikat lir-Rumanija
li kellha l-informazzjoni kollha meħtieġa biex tqis it-talba.
Kuntest ġenerali
Bħala regola ġenerali, l-Artikolu
193 tad-Direttiva tal-VAT jistipula li l-persuna taxxabbli li tipprovdi
merkanzija jew servizzi hi normalment responsabbli għall-ħlas tat-taxxa
fuq il-valur miżjud (VAT). 
Fl-2009, il-Gvern Rumen talab deroga skont
l-Artikolu 395 tad-Direttiva tal-VAT biex japplika proċedura ta’ reverse
charge b'tali mod li l-persuna taxxabli li tirċievi l-fornimenti
tal-prodotti jew servizzi, issir responsabbli għall-ħlas tal-VAT
f'dawn is-sitwazzjonijiet li ġejjin:
- il-provvisti ta’ merkanzija u servizzi minn
persuni taxxabbli waqt li jkunu għaddejjin minn proċedura ta’
insolvenza, minbarra l-bejjiegħa bl-imnut.
- il-provvisti ta’ prodotti tal-injam minn persuni
taxxabbli - speċifikatament, siġar għall-produzzjoni tal-injam,
injam biex taħdem bih bit-tond jew bix-xaqq, injam biex jintuża
bħala fjuwil, prodotti lesti tal-injam, injam imxellef jew bit-truf kwadri
kif ukoll injam mhux irfinat, u injam ipproċessat jew nofsu maħdum.
It-talba kienet approvata mill-Kunsill u
r-Rumanija kienet awtorizzata li tapplika r-reverse charge għall-provvisti
msemmija hawn fuq sal-31 ta’ Diċembru 2013. Ir-Rumanija issa talbet
għal estensjoni tad-deroga dwar l-applikazzjoni tar-reverse charge
għal provvisti ta’ prodotti tal-injam. Ir-Rumanija madankollu għadha
ma talbet l-ebda estensjoni tad-deroga fir-rigward tan-negozji li jkunu fi stat
ta’ insolvenza.
Is-settur tal-forestrija fir-Rumanija
jikkonsisti minn għadd kbir ta’ bejjiegħa mill-gdid u intermedjarji
żgħar li huma diffiċli ħafna biex jiġu kkontrollati
mill-awtoritajiet tat-taxxa. Il-provvisti ta’ sikwit isiru lil negozji akbar li
huma stabbiliti sew fis-suq, li għalhekk huma iżjed faċli biex
jiġu kkontrollati. Dan it-tip ta’ settur huwa għalhekk simili
ħafna għal dawk koperti fl-Artikolu 199 tad-Direttiva tal-VAT u li
għalihom ir-reverse charge uriet li hija strument effettiv mingħajr
l-ebda impatt negattiv fuq il-frodi fuq is-settur tal-bejgħ bl-imnut jew
frodi fi Stati Membri jew setturi. oħra.
Mill-informazzjoni pprovduta mill-Gvern Rumen,
estensjoni tad-deroga tidher ġustifikabbli. 
Estensjoni għandha tkun limitata
fiż-żmien sabiex jiġi evalwat jekk il-kundizzjonijiet li fuqhom
hi bbażata jkunux għadhom validi. Huwa għalhekk propost li
t-talba tiġi aċċettata sal-31 ta’ Diċembru 2016 u li
l-Gvern Rumen jippreżenta rapport li jinkludi reviżjoni
tal-effiċjenza tal-miżura u evalwazzjoni tar-riskju ta’ frodi
fis-settur tal-injam jekk tkun prevista talba għal estensjoni ġdida
wara dik id-data aħħarija.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
Konsultazzjonijiet mal-partijiet
interessati
Mhux rilevanti.
Il-ġbir u l-użu tal-għarfien
espert
Ma kienx hemm bżonn ta’ għarfien espert
estern.
Valutazzjoni tal-impatt
Il-proposta timplika li għandha titkompla
miżura li għandha l-għan li tiġġieled kontra
l-evażjoni jew l-evitar possibbli tal-VAT u għalhekk għandha
impatt ekonomiku potenzjalment pożittiv.
Id-deroga għandha ambitu limitat u
speċifiku u għalhekk se jkollha biss impatt limitat.
3.           ELEMENTI ĠURIDIĊI
TAL-PROPOSTA
Sommarju tal-azzjoni proposta
L-awtorizzazzjoni biex ir-Rumanija tkun tista’
tkompli tapplika miżura ta’ deroga mid-Direttiva 2006/112/KE fir-rigward
tal-applikazzjoni ta’ mekkaniżmu tar-reverse charge għal provvisti
ta’ prodotti tal-injam.
Bażi ġuridika
L-Artikolu 395 tad-Direttiva dwar il-VAT
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud.
Il-prinċipju tas-sussidjarjetà
Il-proposta taqa' taħt il-kompetenza
esklużiva tal-Unjoni. Għalhekk, il-prinċipju tas-sussidjarjetà
ma japplikax.
Il-prinċipju tal-proporzjonalità
Il-proposta tikkonforma mal-prinċipju
tal-proporzjonalità għar-raġuni(jiet) li ġejja/ġejjin:
Din id-Deċiżjoni tikkonċerna
awtorizzazzjoni mogħtija lil Stat Membru fuq it-talba tiegħu stess u
ma tikkostitwixxi l-ebda obbligu.
Minħabba l-kamp ta' applikazzjoni limitat
tad-deroga, il-miżura speċjali hija proporzjonata mal-għan
mixtieq.
L-għażla tal-istrumenti
Strumenti proposti: oħrajn.
Mezzi oħra ma jkunux adattati
għar-raġuni(jiet) li ġejja/in:
Skont l-Artikolu 395 tad-Direttiva
2006/112/KE tat-28 ta' Novembru 2006 dwar is-sistema komuni ta' taxxa fuq
il-valur miżjud, huwa possibbli li ssir deroga mir-regoli komuni tal-VAT
biss bl-awtorità tal-Kunsill li jaġixxi b'mod unanimu fuq proposta
mill-Kummissjoni. L-uniku strument xieraq huwa Deċiżjoni tal-Kunsill
peress li tista' tiġi indirizzata lil Stat Membru individwali.
4.           IMPLIKAZZJONI BAĠITARJA
Din il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI
Il-proposta tinkludi klawżola sunset.
2013/0284 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lir-Repubblika tar-Rumanija
biex tkompli tapplika miżura speċjali  ta' deroga
mill-Artikolu 193 tad-Direttiva 2006/112/KE dwar is-sistema komuni
ta' taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva tal-Kunsill 2006/112/KE
tat-28 ta' Novembru 2006 dwar is-sistema komuni ta’ taxxa fuq
il-valur miżjud, u b’mod partikolari l-Artikolu 395(1) tagħha,
Wara li kkunsidra l-proposta tal-Kummissjoni
Ewropea,
Billi:
(1)       Permezz ta’ ittra
rreġistrata fil-Kummissjoni fit-13 ta’ Marzu 2013, ir-Rumanija talbet
awtorizzazzjoni għal estensjoni ta’ miżura speċjali li tidderoga
mill-Artikolu 193 tad-Direttiva 2006/112/KE fir-rigward ta’ provvisti ta’
prodotti tal-injam.
(2)       B’konformità mat-tieni
subparagrafu tal-Artikolu 395(2) tad-Direttiva 2006/112/KE, il-Kummissjoni
infurmat lill-Istati Membri l-oħra permezz ta’ ittra datata 17 ta’
Ġunju 2013 bit-talba tar-Rumanija. Permezz ta’ ittra datata 18 ta'
Ġunju 2013, il-Kummissjoni nnotifikat lir-Rumanija li kellha
l-informazzjoni kollha li kkunsidrat meħtieġa biex tevalwa t-talba.
(3)       L-Artikolu 193 tad-Direttiva
2006/112/KE jipprevedi li persuna taxxabbli li tipprovdi merkanzija jew
servizzi hija, bħala regola ġenerali, responsabbli
għall-ħlas tat-taxxa fuq il-valur miżjud (VAT) lill-awtoritajiet
tat-taxxa.
(4)       Id-Deċiżjoni
tal-Kunsill 2010/583/UE tas-27 ta’ Settembru 2010 awtorizzat lir-Rumanija biex
tapplika miżura ta’ deroga skont l-Artikolu 395 tad-Direttiva 2006/112/KE
sabiex tikkunsidra min jirċievi l-prodotti jew servizzi bħala
l-persuna responsabbli għall-ħlas tal-VAT fuq provvisti ta’ prodotti
tal-injam.
(5)       Qabel din l-awtorizzazzjoni
biex tapplika reverse charge għall-provvisti tal-injam, ir-Rumanija kellha
problemi fis-suq tal-injam minħabba n-natura tas-suq u n-negozji involuti.
Hemm għadd kbir ta’ impriżi żgħar f'dan is-settur li
l-awtoritajiet Rumeni jsibuha diffiċli biex jikkontrollaw. Il-ħatra
tar-riċevitur bħala l-persuna responsabbli għall-ħlas
tal-VAT kellha, skont l-awtoritajiet Rumeni, l-effett li tipprevjeni l-evażjoni
u l-evitar tat-taxxa f’dan is-settur u tibqa' ġustifikata.
(6)       Il-miżura hija
proporzjonata mal-għanijiet segwiti peress li mhijiex maħsuba biex
tapplika b'mod ġenerali, iżda biss għal operazzjonijiet
speċifiċi ħafna f'settur li jippreżenta problemi
konsiderevoli ta' evażjoni jew evitar tat-taxxa.
(7)       Il-miżura
m’għandhiex, fil-fehma tal-Kummissjoni, ikollha xi impatt negattiv fuq
frodi fil-livell tal-bejgħ bl-imnut jew f’setturi jew Stati Membri
oħra.
(8)       L-awtorizzazzjoni
għandha tkun limitata fir-rigward ta’ żmien sal-31 ta’ Diċembru
2016.
(9)       Fil-każ li r-Rumanija
teħtieġ estensjoni ulterjuri lil hinn mill-2016, għandu
jitressaq rapport lill-Kummissjoni flimkien mat-talba għal estensjoni,
mhux aktar tard mill-1 ta’ April 2016. Fid-dawl tal-esperjenza miksuba sa dik
id-data għandha ssir evalwazzjoni dwar jekk id-deroga tibqax
ġustifikata jew le.
(10)     Id-deroga ma għandha
l-ebda impatt negattiv fuq ir-riżorsi proprji tal-Unjoni li
jirriżultaw mill-ġbir tat-taxxa fuq il-valur miżjud,
ADOTTA DIN ID-DEĊIŻJONI: 
Artikolu 1
B’deroga mill-Artikolu 193 tad-Direttiva
2006/112/KE, ir-Repubblika tar-Rumanija hija b’dan awtorizzata sal-31 ta’
Diċembru 2016 li tinnomina l-persuna taxxabli li tirċievi l-provvisti
ta’ merkanzija jew servizzi msemmija fl-Artikolu 2 ta’ din
id-Deċiżjoni bħala l-persuna responsabbli għall-ħlas
tat-taxxa.
Artikolu 2
Id-deroga stipulata fl-Artikolu 1 għandha
tapplika għal provvisti ta’ prodotti tal-injam minn persuni taxxabbli,
inklużi siġar għall-produzzjoni tal-injam, injam biex jinħadem
fit-tond jew bix-xaqq, injam għall-użu bħala fjuwil, prodotti
lesti tal-injam, kif ukoll injam imxellef jew bit-truf kwadri u injam mhux
irfinut, u injam proċessat jew nofsu maħdum.
Artikolu 3
Kwalunkwe talba għal estensjoni
tal-miżura prevista f’din id-Deċiżjoni għandha tiġi
ppreżentata lill-Kummissjoni sa mhux aktar tard mill-1 ta’ April 2016, u
għandha tiġi akkumpanjata b’rapport li jinkludi evalwazzjoni
tal-effiċjenza tal-miżura u evalwazzjoni tar-riskju ta’ frodi
fis-settur tal-injam.
Artikolu 4
Din id-Deċiżjoni hija indirizzata
lir-Repubblika tar-Rumanija.
Magħmul fi Brussell,
                                                                       Għall-Kunsill
                                                                       Il-President